Jaun₂ le₂la₂ jág₁ a₂ca₂jángꞌ₃ Juan₅₄ jme₁ca₂chen₃ dsa₂ canꞌ₅₄ quián₅ dsa₂ judíos* i₂tionꞌ₅₄ Jerusalén ca₂chein₃ jme₂dsa₂ quiainꞌ₅₄ levitas* ne₄ Juan₅₄, a₂i₁ŋag₁₂ i₂ꞌein₂ ꞌéi₂.
ꞌÉi₂ në́₃ ca₂jmo₃ jág₁ liaꞌ₂ rë₂jiá₃, ca₂juáꞌ₂: ―On₃juaꞌ₅₄ jniá₂ lɨ́ng₅ I₂rë₂ꞌɨ́n₁* quián₅ Diú₄.
Jaun₂ ca₂ŋag₃ táng₃ dsa₂: ―¿ꞌEin₂ ꞌne₂ jaun₂? ¿ꞌNe₂ lɨ́ngꞌ₅ Elías i₂jme₁ꞌë́₂ jág₁ o₄quióꞌ₄ Diú₄? Jaun₂ ca₂juáꞌ₂ Juan₅₄: ―On₃juaꞌ₅₄ ꞌéi₂ jniá₂. Dsɨ₂juɨ₅ le₂jaun₂ bá₄ ca₂ŋag₃ táng₃ dsa₂: ―¿On₃ bá₄ ꞌne₂ lɨ́ngꞌ₅ i₂ꞌë́₂ jág₁ ꞌéi₂, i₂lë́₅ jág₁ jiá₃? Jaun₂ ca₂ŋag₃ Juan₅₄: ―Jan₂ꞌón₄.
Jaun₂ bá₄ ca₂juáꞌ₂ dsa₂ ca₂tsɨ́ꞌ₃ Juan₅₄: ―¿ꞌEin₂ lɨ́nꞌ₅ ꞌne₂, jaun₂ në́₃? Juaꞌ₅₄, ia₁jaun₂ dsɨ₁con₁ jniaꞌ₅₄ jág₁ dsau₅ ne₄ dsa₂ i₂ca₂chei₃. ¿ꞌEin₂ juáꞌ₂ ꞌne₂ lɨ́ngꞌ₅?
Jaun₂ ca₂ŋag₃ Juan₅₄: ―Jniá₂ bá₄ lɨ́ng₅ i₂ꞌéi₂ i₂juáꞌ₂ jág₁ tiá₂ caun₂ ꞌuë₃ quein₂ co₂ꞌŋiog₅ i₁juáꞌ₄: “Nia₄ ꞌniaꞌ₂ caun₂ juɨ₅ co₂dsau₅ quióꞌ₅ Te₁guiꞌ₅₄.”
Dsa₂ i₂i₁len₅₄ i₁dsia₂ jág₁ quianꞌ₅₄ Juan₅₄, dsa₂ i₂chen₄ quián₅ dsa₂ fariseos* bá₄ ꞌéi₂,
jaun₂ ca₂ŋag₃ ca₂ŋɨ́iꞌ₃ táng₃ Juan₅₄: ―Chi₂juaꞌ₂ on₃juaꞌ₅₄ ꞌne₂ lɨ́ngꞌ₅ I₂rë₂ꞌɨ́n₁ quián₅ Diú₄, on₃ guëꞌ₂ Elías, on₃ guëꞌ₂ jan₂ i₂ꞌë́₂ jág₁ o₄quióꞌ₄ Diú₄ në́₃, ¿ꞌe₂ ta₁ ꞌengꞌ₅₄ tsóngꞌ₅ dsa₂ jmɨg₂?
Jaun₂ ca₂juáꞌ₂ Juan₅₄: ―Jniá₂ tiáng₅ dsa₂ jmɨg₂; la₁ia₁ jɨn₄ ꞌniaꞌ₂ chan₂ jan₂ i₂tsá₃ cuɨnꞌ₂ ꞌniaꞌ₂.
Já₅ jan₂ cang₂ guë́₄ conꞌ₂ guë́₄ jniá₂, on₃juaꞌ₅₄ ꞌein₂ lɨ́n₅ jniá₂ juaꞌ₅₄ ca₂tɨ́ng₂ tsɨꞌ₅₄ lau₂ ton₅ tag₅₄.
Ca₂le₃jë́₃ a₂la₂ ca₂lë₃ caun₂ ja₁chei₂ Betania, a₂niog₅ të₂le₃ ja₁ꞌia₂ ꞌiog₂ të₂le₃ quióng₄ Cuá₃ Jordán, ja₁jme₁ꞌen₅₄ Juan₅₄ choin₂₃ dsa₂ jmɨg₂.
Jme₁jnia₃ jaun₂, ca₂jɨ́n₂ Juan₅₄ Jesús a₂já₅ ja₂quiáin₃ ja₁chéinꞌ₄, jaun₂ ca₂juáꞌ₂: ―Jag₄ ꞌniaꞌ₂, i₂në₅ bá₄ Guein₂ Jáꞌ₂ Chaꞌ₂ quián₅ Diú₄, i₂jŋiáꞌ₂ dsáu₁ dsa₂ mɨ₂güɨ́g₃.
I₂në₅ bá₄ ꞌéi₂ i₂ꞌɨ́n₅ jniá₂, liaꞌ₂ conꞌ₂ jme₁ca₂juáꞌ₃: “I₂já₅ cang₂ guë́₄ conꞌ₂ guë́₄ jniá₂, dsein₅₄ guë́₄ conꞌ₂ guë́₄ jniá₂, ia₁ jme₁ma₂chain₂ jŋiá₅ guë́₄ conꞌ₂ guë́₄ jniá₂.”
Liaꞌ₂ jŋiaꞌ₅₄ ꞌŋió₃, tsá₃ jme₁guion₅₄ ꞌein₂ ꞌéi₂; la₁ia₁ chóng₅ dsa₂ jmɨg₂ ma₂guio₃, ia₁jaun₂ le₃cuɨg₅ dsa₂ juɨg₂ Israel* ꞌein₂ ꞌéi₂.
Ján₃ bá₄ ca₂jángꞌ₃ Juan₅₄ jág₁ dsau₅ la₂, ca₂juáꞌ₂: ―Ca₂jɨn₄ jniá₂ Jme₂dsí₂ Jŋió₅ ca₂sióin₃ gueiꞌ₅₄ i₂juɨ́g₃ i₂jniá₂ liaꞌ₂ jniá₂ jan₂ i₁ju₂, ca₂të₁gua₁ ne₄ quióꞌ₅ ꞌéi₂.
Tsá₃ jme₁ma₂guion₄ bá₄ guë́₄ jniá₂ i₂ꞌein₂ ꞌéi₂; la₁ia₁ i₂ca₂chei₃ jniá₂ a₂chóng₄ dsa₂ jmɨg₂, ca₂tság₃ jniá₂: “Jë₁ma₂ca₂jɨngꞌ₅₄ Jme₂dsí₂ sióin₅ ne₄ quióꞌ₅ jan₂ dsa₂ ŋeꞌ₂, i₂ꞌéi₂ bá₄ qui₃tián₂ dsa₂ Jme₂dsí₂ Jŋió₅.”
Ma₂ca₂jɨin₅₄ bá₄ jniá₂, jaun₂ jángꞌ₅ jniá₂ jág₁ dsau₅, a₂lɨ́n₅ ꞌéi₂ Ja₁ŋiꞌ₅₄ Diú₄.